இழப்பீடு பெற வழி : 18 வயதுக்குட்பட்ட பெண்ணை திருமணம் செய்யும் ஆணுக்கும் திருமணத்தை நடத்தி வைப்பவர்களுக்கும் சிறைத் தண்டனை வழங்கலாம் எனச் சட்டம் கூறுகிறது. திருமணத்தின் போதும் அதற்கு முன்பும் பின்பும் வரதட்சணை கேட்பதும் மற்றும் கொடுமைப்படுத்துவதும் குற்றம் என வரதட்சணை தடுப்பு சட்டம் 1961 ல் இயற்றப்பட்டது. மணம் ஆகாமல் கணவன், மனைவி போல் வாழ்பவர்களும் இச்சட்டத்தின் கீழ் நிவாரணம் கோரலாம். மனைவியை கணவனின் அல்லது அவரது உறவினரின் வீட்டிலிருந்து வெளியேற்ற முடியாது. விவாகரத்தான பெண்கள், குழந்தையை தானே வளர்க்க உரிமை கோரலாம். மேலும் தன்னையும் தன் குழந்தைகளையும் பராமரித்து கொள்ளவும், உளவியல் உடல் ரீதியான சித்ரவதை பாதிப்பிற்கும் கணவன் மற்றும் அவரது உறவினர்களிடமிருந்து இழப்பீடு பெறவும் சட்டப்படி உரிமைஉள்ளது. இச்சட்டத்தை நடைமுறைப்படுத்தும் அரசு பாதுகாப்பு அதிகாரிக்கு, நீதிமன்றத்தின் உத்தரவை நிறைவேற்றத் தவறினால் ஒரு ஆண்டு சிறைத்தண்டனையை இச்சட்டத்தின் கீழ் வழங்க முடியும். தற்போது பெண்களுக்கு எதிரான குற்ற வழக்குகளை விசாரிக்க அனைத்து மாவட்டங்களிலும் மகளிர் நீதிமன்றங்களும் சிறப்பு அரசு வழக்கறிஞர்களும் உள்ளனர். 1990ல் வெளியான ஒரு புள்ளி விபரம் இந்தியாவில் மூன்று நிமிடத்திற்கொரு பாலியல் பலாத்காரமும், ஒவ்வொரு 7 நிமிடத்திலும் பெண் கடத்தப் படுவதாகவும், ஒவ்வொரு 43 நிமிடத்திற்கும் ஒரு பெண் தற்கொலை செய்து கொள்வதாகவும் குறிப்பிட்டது. தற்போது கடுமையான சட்டங்களால் இந்நிலை குறைந்துவிட்டது. மனித உரிமை ஆணையம், தேசிய பெண்கள் ஆணையம், மாநில பெண்கள் ஆணையம் ஆகியவை ஏற்படுத்தப்பட்டு பெண்களுக்கு எதிரான குற்றங்கள் விசாரிக்கப்படுகிறது. இதற்கு தமிழிலும் புகார் அனுப்பலாம். நீதிமன்றம் கட்டணம் கிடையாது. ஒவ்வொரு நீதிமன்றங்களிலும் செயல்படும் சட்டப்பணிகள் ஆணைக்குழு பெண்களுக்கு இலவச சட்ட உதவியை வழங்குகிறது. தற்போது பாதிக்கப்பட்டோர் இழப்பீட்டுத் திட்டமும், சட்டப்பணிகள் ஆணைக்குழுவின் மூலம் நடைமுறைப்படுத்தப்பட்டு வருகிறது. குற்றச்சம்பவங்கள் இயற்கை பேரிடர் விபத்து போன்றவற்றால் பாதிக்கப்பட்டோர் இதன் மூலம் ஆண், பெண் வேறுபாடின்றி இழப்பீடு பெறலாம்.